<classify> NAIBU Katibu Mkuu wa Wizara ya Elimu, Sayansi na Teknolojia, Dk Avemaria Semakafu ameupa siku moja uongozi wa Chuo cha Ualimu Dakawa kufanya uhakiki ili kupata gharama za ukarabati wa bwalo la chakula.Hatua hiyo imefikiwa baada ya miundombinu katika chuo hicho kuharibiwa na mvua pamoja na upepo, ambapo paa la jengo hilo liliezuliwa. Dk Semakafu alisema serikali inakijenga upya chuo hicho na kuagiza kuwa kazi ya kwanza katika ujenzi huo mpya itakuwa ni kujenga bwalo na jiko. Miundombinu mingine iliyoharibiwa ni eneo la kuegesha magari, mgahawa na mifumo ya umeme.Katika hatua nyingine, aliagiza uongozi na wanafunzi kusimamia utunzaji wa mazingira katika chuo hicho ikiwa ni sehemu ya mafunzo katika kuwandaaa walimu. Makamu Mkuu wa chuo, Naileji Jacob aliishukuru wizara kwa kuchukua hatua haraka baada ya tukio hilo lililosababisha uharibifu mkubwa juzi. Aliahidi kutekeleza maagizo hayo kwa wakati.Katika hatua nyingine, akikagua maeneo ya chuo, Dk Semakafu aliagiza uongozi wa chuo kusimamia kuondolewa jengo la mtu binafsi lililojengwa ndani ya mpaka wa chuo.Nakuagiza Makamu Mkuu wa chuo waliojenga mahali hapa wafike ofisini kwako wakiwa na mikataba yao na uiwakilishe wizarani, lakini kwa sasa hata baada ya uharibifu wa jengo hili haturusu ukarabati wowote kufanyika, alisema Naibu Katibu Mkuu Elimu.  <topic>: KITAIFA 